****

**ÅRSBERETNING RØYKEN HISTORIELAG 2019**

**Styret**

Styret har i perioden bestått av leder Per Olav Berg, nestleder Bjørn Auke, kasserer Mona Haugrud, sekretær Gunn Thorbjørnsen, styremedlem Arne Edvard Torvbråten og varamedlemmene Bernt Otto Hauglin, Inger Graff og Jan S. Eid. Tidlig i perioden måtte Eid trekke seg av helsemessige årsaker og ble erstattet av Rune Svensson som rådgiver.

Revisorer: Martin Aasgaard og Rolf Bagle.

Valgkomité: Kåre Selvik, Frøydis Christoffersen, Ingrid Bjørnstad.

**Medlemmer**:

Pr. 1.januar 2020 har laget 714 betalende medlemmer, en økning på 30 medlemmer i forhold til året før. Laget har tre nålevende æresmedlemmer og 57 familiemedlemmer.

**Medlemskap:**

Røyken Historielag er medlem av Landslaget for lokalhistorie. Kontingenten for medlemskap er kr 13,- pr medlem. Medlemskapet sørger for skattefritak ved bidrag og momsrefusjon ved innkjøp.

Laget er også medlem i Røyken prestegårds venneforening fra 2018.

***Styrets arbeid:***

Styret har avholdt 8 styremøter med 87 saker på dagsorden, blant annet:

* *Forslag til fellesprosjekt for historielagene i Nye Asker.*
* *Forslag til årsmøtet om vedtektsendringer.*
* *Spørsmål om fortsatt utleie av Kornmagasinet eller ikke. Vedtak om fortsatt utleie.*
* *Utfordringer med nyrekruttering til styreverv og verv i komiteene.*
* *Tilbud om å overta stabburet til SIF. Tilbud avslått.*
* *Ferdigstillelse av det omfattende prosjektet med interaktive skilt langs Oldtidsveien.*
* *Ominnredning/montering av nye utstillingsmontre på Kornmagasinet.*
* *Utfordringer med mottak og registrering og arkivering av gjenstander og fotografier.*

*Alle punkter i arbeidsprogrammet for 2019 er gjennomført. Styret arbeider fortsatt med å finne ansvarlige personer for bildearkivering og –registrering.*

**Økonomi.**

Regnskapet for 2019 viser et overskudd på kr. 6 750.-, en liten nedgang i overskuddet fra 2018 på kr. 7 890.-

Driftsinntektene beløper seg til kr. 1 251 086.-, men i dette beløpet er det inkludert tilskudd på kr. 496 921.-, gitt til Skipperstua i Hyggen. Sett bort fra disse blir inntektene kr. 754.165.- og driftskostnadene, også uten Skipperstua, kr. 751 875.-. Skipperstua eies som kjent av Bjarne Hyggen, som tok opp et byggelån for å mellomfinansiere restaureringen av den gamle stua. Mens Røyken Historielag skal være bruker av Skipperstua etterhvert. Historielaget har mottatt og videresendt tilskuddene, som er gitt av private, til nedbetaling av Bjarne Hyggens byggelån.

For å få refundert mva på utgiftene til restaureringen, via Landslaget for Lokalhistorie, er kr. 496.921.- tatt med både som inntekt og utgift med samme beløp i RH´s regnskap for 2019.

Renteinntekter, bank utgjør kr. 4 460.-.

De største inntektspostene utgjør kr. 197 900.- i medlemskontingent og leieinntekter kr. 71 900.-.

Medlemmer har gått ut i 2019, men f o m 2020 har det kommet mange nye medlemmer. Så i skrivende stund er det 714 medlemmer i Røyken Historielag. Nevner også at det er 57 familiemedlemskap, så dermed blir tallet 771. Veldig gledelig.

Hyggelig at salg av bøker og kalendere har gått så bra i 2019, det har gitt kr. 65 120.- i inntekter. Annonseinntektene har oversteget kostnadene ved produksjonen av kalenderne, så salg av kalenderne gir et verdifullt «nettobidrag» til inntektene i 2019.

De største kostnadene gjelder produksjon av årbok, bygdemagasin og kalendere med kr. 106 810.-.

Videre har vi gitt et tilskudd til Skipperstua som er kostnadsført med kr. 60 000.-.

Forsikringer: Lagets bygninger er fullverdiforsikret. Klokker gitt av Gordon Selmer Nord er også inkludert i forsikringen. Det samme med innbo i Portnerstua.

Det er god likviditet, kr. 583 849.- i bank og kr. 14 334.- i kassebeholdning pr. 31.12.19. Kortsiktig gjeld kr. 92 544.-. Denne er betalt i januar 2020.

Det henvises for øvrig til lagets årsregnskap med noter.

**Medlemsmøter og arrangementer**

- Den tradisjonelle dugnadsfesten ble avholdt på KM 8.februar med god deltagelse.

- Årsmøtet 2019 ble avholdt 7. mars med Eyvind Bagle som foredragsholder med tema eksport av norsk naturis.

- Som vanlig ble Gjellumstua holdt åpen på søndager juni-august. Her viser vi også frem låven med div. gjenstander samt den nye plattingen med jordbruksredskaper.

- Historielaget hadde stand under «Røykenmila» første søndag i september. Laget fikk kr 6000,- som en del av overskuddet på arrangementet.

- Den 30. Oldtidsmarsjen ble avholdt 15.september med god deltagelse*.* Se eget avsnitt.

- 22. september ble det arrangert markvandring på Nærsnes med ca 80 deltagere.

- Høstmøtet ble avholdt 24.oktober med foredrag av tidligere urmaker Gordon Selmer Nord om historien til klokker og urverk.

- Julemøtet ble avholdt 5. desember, der Lisen Wikant kåserte om gamle juletradisjoner.

**Oldtidsmarsjen for 30. gang**

Været var som bestilt for en turmarsj og hele 115 sto på startpunktene, der Oldtidsmarsj-komiteen sto i sine gule vester for å ønske alle velkommen til turmarsjen. Det ble offisiell åpning av det nye skiltprogrammet for Oldtidsveien av ordførerne i Nye Asker og Røyken.

Som sedvanlig sto Frøydis Kristoffersen for ertesuppen på Mellom Bø, i år for 27. gang.

Mange spiste og koste seg på suppestasjonen og det var bare lukten av suppen igjen i den store sorte gryten. Det var hele 115  som gikk årets marsj, av disse gikk 74 for første gang.

I overkant av 32 gikk fra Gullaug. 8 barn gikk for første gang. I marsjens 30-års historie er det kun åtte ganger det har gått flere personer.

Økonomi:

Inntekter: salg av Suppe, saft, merker , deltakeravgift kr 10 400,-

Utgifter: Suppe,beger,osv, minibuss og annonse kr 15 069,-

Resultat - kr 4 669,-

Arne Edvard Torvbråten

**Smia og gårdsverkstedet**

Etter et år med byggesaksbehandling i stat, fylke og kommune fikk vi endelig byggetillatelse for smieprosjektet på Hernestangen 6. juni 2019. Gravearbeidene tok til i september, og i oktober/november startet byggingen på dugnad, ledet av Jon Grette og med Per Bruksås, Kristian Fjell, Odd Rønning og Per Olav Berg. Etter drøye 300 dugnadstimer sto det ca 50 kvm store bygget med tett tak og vegger før vinteren. Carlsen Fritzøe Handel, ved CF Norløff i Drammen, har sponset prosjektet med kr 60.000 i kontanter og ellers med store rabatter på byggematerialer. Takstein er gitt av Benders Norge, og ESSVE har gitt skruer for flere tusen kroner. Fra Røyken kommune fikk vi kr 160.000 til delvis dekning av grunnarbeider og byggesaksgebyrer. Fra JOGRA Steinindustri i Røyken kunne grunnentreprenør Morten Wear plukke den steinen vi trengte til grunnmur – helt gratis. Wear har også utført mye gratisarbeider for å holde kostnadene nede.

**Skipperstua i Hyggen**

Skipperstua i Hyggen i Røyken er en laftet strandsitterbolig fra 1700 og 1800-tallet ved Drammensfjorden. Den ligger godt synlig for allmennheten ved Strandveien nederst på Bjarne Hyggen's (BH) jordbrukseiendom. Restaureringsarbeidet startet våren 2016. Hyggen Historiegruppe (HHG) samarbeidet med historielaget utarbeidet kostnadsoverslag og søkte om økonomisk støtte.

 Etter at tilsagn om støtte var mottatt, ble tømrerfirma TG-Tradisjonshåndverk AS valgt. Arbeidet med utskifting av laftestokker med råteskader har tatt lang tid, og er faglig og aktsomt utført av TG ved oppjekking av lafteveggene. Videre ble vinduene tatt ut og rehabilitert av dugnadsgjengen, under kyndig ledelse av «Best-Vindusverksted» v. Thore Sivertsen på Spikkestad.

Eksisterende murpipe over tak var sterkt frostsprengt og ble derfor revet. Tegltakstein ble tatt ned, renset og rengjort. Gammel takpapp ble skiftet til takfiberfolie og sløyfer, lekter og takstein er lagt tilbake. Pipe er oppmurt med resirkulert stein. Rehabiliterte vinduer er satt inn igjen. Lafteveggene er påstrøket tradisjonell tretjære som beskyttelse mot råte og insektangrep. Panel på yttervegger ble demontert og ligger lagret for oppsetting av dugnadsgjengen til våren 2020. Da skal også mindre flikk- og tilpasningsarbeider innvendig samt rengjøring og maling utføres.

 Arbeidene er utført i regi av Røyken Historielag og betalt av eier, Bjarne Hyggen (BH) som etablerte byggelån i DNB. Tilsagn om økonomisk støtte er gitt av en rekke institusjoner som nå ved ferdigstillelse har overført pengene til Røyken Historielag, og Historielaget har videreført pengene til dekning av Bjarne Hyggens byggelån.

**Museumskomitéen**

Museumskomiteen har gjennom året hatt 25 møter/ dugnader i tillegg til høstens aktivitet med "Røyken Forteller" for barneskolene på Kornmagasinet.

Dette opplegget ble meget godt ivaretatt av Mette Ølstad og Unni Rolfsnes.  Vi har notert oss for godt over 300 dugnadstimer i 2019.

Vi har denne perioden arbeidet på Kornmagasinet med registrering og fotografering av museumsgjenstander.  Et eget fotohjørne er etablert i 2. etg på

Kornmagasinet, der hvor smieutstyret sto.  På vårparten ble det laget nye levegger i låven på Hernestangen, slik at vi fikk bedre plass for utstillingsgjenstander.

Vi har også dette året mottatt mange gaver og fått fordelt gjenstandene til den nye vaskekjelleren, Gjellumstua, låven og lagret større landbruksgjenstander på

kjørebrua på Prestegårdslåven, hvor vi leier 120m2 lagringsplass.  Vi har også vært med på markedsdagen i august på Røyken prestegård.

To av våre beste snekkere har også vært utlånt til prosjektet : Ny Smie og verksted som bygges på Hernestangen i regi av Per Olav Berg.

Bygningen blir på ca. 50 kvm og vil bli et meget fint tilskudd til samlingen vår på Hernestangen.

Vi er stadig på utkikk etter nye medlemmer til museumskomiteen, da de fleste har tjenestegjort gjennom mange, mange år og vil snart ha avløsning.

Bjørn Eric Hansen

**Huskomitéen**

Komitéen har ansvaret for drift og vedlikehold av Kornmagasinet (KM) og Gjellumstua, og har i perioden bestått av Marit Solberg, Jon Grette, Ottar Bergli og Bernt Otto Hauglin.

Kornmagasinet blir veldig nedsmusset av salt og skitt fra snøbrøytingen. Fasaden mot veien er derfor skrubbet og høytrykksspylt.

Salen på KM har fått nye gardiner. Det er satt opp nytt hensiktsmessig skap i kjøkkenet på veggen mot salen og det er ryddet i diverse utstyr som tilhørte leietagere

Det er som vanlig ryddet grus og kvist rundt KM. Røyken Kommune disponerer nå parkeringsplassen, og store deler av plassen benyttes til lagring av grusmasser. Den påtenkte avtale med kommunen om vedlikehiold og bruk av plassen må regnes som bortfalt

Maling av både av Gjellumstua og låven på Hernestangen ble utført av Lech & Co i juni, meget pent og nøyaktig utført. Maling av låven ble støttet av Røyken Kommune med Kr. 25.000

Gressklippingen på KM ble også i 2019 utført av Andrzej Ziecklikowski, den nye eieren av huset til Einar Solberg. Dette fungerer bra, han følger godt opp med klipping og stell hele sommeren. Avtalen fortsetter i 2020. Service på utstyret er sponset av Wear Maskin, stor takk for det!

Både Kornmagasinet og Gjellumstua er i god stand.

Bernt Otto Hauglin

**Årbokkomitéen**

Årbokkomitéen besto i 2019 av Inger Drengsrud Førde, Terje Martinsen, Jørn Jensen og med Kåre Selvik som redaktør. Komitéen har hatt ett møte. Ellers har kontakten vært opprettholdt ved bruk av e-post og telefon.

Årboken var i 2019 på 148 sider.

Interface Media AS sto for ombrekking og trykking. Kjell Jørgensen har vært behjelpelig med en del av bildematerialet.

Den grafiske formgivningen av årboka for 2019 har fulgt historielagets Grafiske profilhåndbok. Dette kom en fram til i dialog med styret, der mulige avvik ble drøftet og forkastet.

Som nevnt i årsberetningen fra i fjor viste deg seg at et opplag på 800 var for snaut. Vi gikk derfor tilbake til 1000 eksemplarer, jf. ellers den gledelige økningen av antall medlemmer.

Også denne gang har vi en artikkel som er inspirert av sammenslutningen med Hurum og Asker. Helge Wulff-Engh har skrevet en artikkel om Sætre – den gode naboen i syd. Industristedet Sætre har mange røykenbøringer hatt mye kontakt med, og mange av oss har også slekt der. Det ville for øvrig vært interessant om noen kunne sammenligne de to industristedene Sætre og Slemmestad – her er det både likheter og forskjeller.

Markus Thrane og arbeiderforeningene har vi alle hørt om, og en god del kom fram i forbindelse med tohundreårsdagen for hans fødsel i 2017. Men at han også hadde en stor tilhengerskare i Røyken er nok nytt for de fleste. Håvard Kilhavns artikkel om dette er et godt bidrag, som også belyser bredden i denne bevegelsen. Årbokas forsidebilde er av Thrane-monumentet i Drammen. Godt utført av Gunnar Torvund og godt sett av Amund Kjellstad.

En interessant skikkelse fra Hyggen har vi i rekehandleren «Sterke-Oline» som Ole Sønju tar for seg i sin artikkel. Det er nesten utrolig å se hva folk for rundt 150 år siden var villig – eller snarere nødt til å gjøre - for å skaffe seg noen beskjedne kontanter, riktignok sett med dagens øyne. En interessant detalj er den forskjell jernbanen gjorde i folks hverdag da den kom.

Jørn Jensens artikkel i år tar for seg «Sveitserstil i Røyken». En godbit for alle som er interessert i bygningshistorie. Blant særpregene var ifølge Jørn at «Nær sagt alt om kunne dekoreres ble dekorert.» Vi finner elementer av denne stilarten også på mange nye hus.

Idrettslaget ROS – Røyken og Spikkestad – fylte 100 år i fjor. Laget ga ut en jubileumsbok, og i samarbeide med lederen av ROS, Sigmund Kjos, har vi på grunnlag av denne boka skrevet en artikkel om ROS’ ulike – det er mange! – aktiviteter gjennom årene. Årbok-komitéens deltagere i dette arbeidet var Inger Drengsrud Førde og undertegnede.

Det er mange steder i Norge der det har vært engelske lorder, så også i Røyken, nærmere bestemt Nærsnes. Men, så viste det seg etter hvert at lord-tittelen ikke var så mye å skryte av. Så også i vårt tilfelle. Lord Bamford var ingen lord, men hadde mye penger – en stund. Arne Myrvang og jeg håper at vår artikkel er interessant for mange. Vi må her fremheve det gode samarbeide vi hadde med The Histon and Impington Village Society og med Ole Kristian Ødegård.

Kåre Selvig

**Kyststien**

Etter mange fremstøt, befaring med Askers ordfører og støtte fra Oslofjorden Friluftsråd satte Asker kommune i mars måned opp et rekkverk i skråningen ned mot Stupenga ved Sjøstrand. Rekkverket har nå gjort stien mellom Slemmestad og Vollen farbar hele året. Denne strekningen er antagelig den mest brukte på kyststien langs Oslofjorden.

Vi avventer en reguleringsplan for Slemmestad badepark, noe som må ligge til grunn for å få kyststien lagt langs Tåjestranda. Nye Asker kommune har nå ansvaret for dette.

Detaljreguleringsplanen for kyststi gjennom Grundvik ble vedtatt i det siste kommunestyre- møtet i Røyken. Planen åpner for ekspropriasjon av bruksrett for kyststien, men flertallet ønsket at man først søker å finne fram til minnelige ordninger. Saken håndteres nå videre av nye Asker kommune, og vi håper at man kan komme til en løsning før sommeren. Vi har nå vært uten en sammenhengende kyststi langs Oslofjorden i 15 år.

Den nye traséen innerst i Nærsnesbukta er nå mye brukt, og kommunen har spandert en benk ovenfor båthavna.

Karl Ramton har nå laget en grusvei over Ulaåsen mellom Ramton og Høvikvollen.

Harald Melvold

**Bygdemagasinet**

Bygdemagasinets redaksjon har også i 2019 bestått av Bjørn Fossnes, Rolf Karlsen og Arne Myrvang. Sistnevnte har vært leder.

Bygdemagasinet har som vanlig kommet ut med to utgaver i løpet av året; nr 75 kom i mai og nr 76 i november.

Stofftilgangen i 2019 har vært god, men det skyldes for en stor del et par trofaste bidragsytere. Redaksjonen vil svært gjerne ha stoff fra flere av medlemmene. Med den store medlemsmassen vi har, finnes det sikkert mange som har interessant lokalhistorisk stoff å komme med. Bilder er også av stor interesse, gjerne med en kort tekst til. Ta kontakt! Vi trykker stoffet slik det er skrevet, og retter bare grammatiske feil.

Arne Myrvang

**Slekts- og gårdshistoriekomitéen**

Slekts- og gårdshistoriekomitéen har i 2019 bestått av Anne Elisabeth Myrvang, Ragnar Ølstad, Jan Ølstad, Kjell Nergaard, Tone Stokker Martinsen, Hanne Morberg, Nils Kristian Bryhn og Arne Myrvang. Sistnevnte er komitéleder.

Komitéen har i 2019 hatt samlinger på Kornmagasinet stort sett hver mandagskveld utenom høytidene og feriene. I tillegg har en i komitéen jobbet hjemmefra med egne prosjekter samt korrekturlesing.

Arbeidet har også i år hovedsakelig bestått av transkripsjon av kirkebøker for Røyken. I tillegg har vi hatt noen få henvendelser fra publikum.

Materialet gjennomleses og transkriberes på samlingene våre, og etter korrekturlesning sendes det transkriberte materialet til Digitalarkivet, hvor det legges ut i søkbar form til glede for bl a slektsforskere.

I 2019 er transkripsjonen av viede i Ministerialbok nr 4 (1814-1832) samt uekte fødte/døpte i Ministerialbok nr 1 (1701-1730) oversendt Digitalarkivet og lagt ut i søkbar form på deres sider. Komitéen arbeider for tiden med transkripsjon av fødte og døpte i Ministerialbok nr 6 (1857 – 1875).

Det transkriberte materialet blir fortløpende korrekturlest, og blir oversendt Digitalarkivet så snart det er klart fra vår side.

Slekts- og gårdshistoriekomitéen har også sitt eget rom inne på Digitalarkivets Digitalpensjonat. Her finner du samlet oversikt over alt som er transkribert av komitéen etter 2008. Transkripsjoner før 2008 ble også ble også foretatt av komitéen, men ble publisert gjennom hhv GDS Buskerud og Buskerud Slektshistorielag, og er derfor plassert i deres respektive pensjonatrom.

Arne Myrvang

**Arrangementskomitéen**

Arrangementsgruppa har også i 2019 bistått i alle tilstelninger og medlemsmøter i Røyken Historielags regi. Røyken Historielags styre ønsket i 2019 å få noe avlasting rundt de aktivitetene laget selv arrangerer, eller deltar i. Derfor gikk spørsmålet til arrangementsgruppa, om de ville være med på de praktiske tingene dette medfører.

 I tillegg til de faste oppgavene som pådekking og servering på medlemsmøter,

har derfor komiteen i 2019 bistått under Oldtidsmarsjen, vært involvert i aktivitetene rundt Portnerstua samt avviklingen av Røykenmila.

Dette har fungert bra, og det ser ut som denne ordningen fungerer greit.

 Arrangementskomiteen bestod i 2019 av sju personer. Det sier seg selv at alle sju ikke kan delta på alle arrangementer, men jeg ser at vi har gjennomført det vi er bedt om i 2019 på en tilfredsstillende måte.

 Takk til alle komiteens medlemmer som stiller opp og bidrar.

Trond Myrvang.

**Oldstidveien**

Alle rodelederne er spurt om veiens tilstand. Ingen hadde negativ tilbakemelding i 2019. Det er ledere på alle roder. Nye skilt er satt ut, og merking er foretatt. Oldtidsveien ved Heimannsåsen er ikke reparert.

Ole E Kjølen